b'\n_START_ARTICLE_\nDidbutelis\n_START_PARAGRAPH_\nDidbutelis (angl. carboy, demijohn) \xe2\x80\x93 talpykl\xc4\x97 didelis butelis, paprastai 20-60 litr\xc5\xb3 talpos, nors kartais didbuteliais vadina butelius pradedant vieno galono (3,8 l) ar 5 litr\xc5\xb3 talpa. Did\xc5\xbeiausi didbuteliai b\xc5\xabna 25 l talpos._NEWLINE_Didbuteliai pirmiausia naudojami skys\xc4\x8di\xc5\xb3 (vandens, chemikal\xc5\xb3) perve\xc5\xbeimui ir laikymui. Polipropileniniuose didbuteliuose laboratorijose paprastai laiko ir gabena distiliuot\xc4\x85 vanden\xc4\xaf. Tokie buteliai paprastai pripildomi per vir\xc5\xa1\xc5\xb3 (per kakliuk\xc4\x85), o vanduo i\xc5\xa1leid\xc5\xbeiamas pro \xc4\x8diaup\xc4\x85 apatin\xc4\x97je dalyje._NEWLINE_Da\xc5\xbenai didbuteliuose gamina nam\xc5\xb3 gamybos g\xc4\x97rimus (vyn\xc4\x85, gir\xc4\x85 ir pan.).\n_START_SECTION_\nG\xc4\x97rim\xc5\xb3 gamyba\n_START_PARAGRAPH_\nStikliniuose ir plastikiniuose didbuteliuose gamina vyn\xc4\x85, mid\xc5\xb3, gir\xc4\x85, al\xc5\xb3. Tokius butelius paprastai u\xc5\xbekem\xc5\xa1a guminiais ar pan. kam\xc5\xa1\xc4\x8diais, neleid\xc5\xbeian\xc4\x8diais \xc4\xaf r\xc5\xabgstant\xc4\xaf g\xc4\x97rim\xc4\x85 patekti bakterijoms ir deguoniui._NEWLINE_Darant namin\xc4\xaf al\xc5\xb3 didbuteliuose da\xc5\xbenai atlieka pirmin\xc4\xaf rauginim\xc4\x85, o po to perpila \xc4\xaf kitus didbutelius ar paprastus butelius i\xc5\xa1laikymui._NEWLINE_G\xc4\x97rim\xc5\xb3 gamyboje naudojami didbuteliai da\xc5\xbenai apipinami vytel\xc4\x97mis._NEWLINE_D. Britanijoje 4,5 l talpos didbuteliai, naudojami g\xc4\x97rim\xc5\xb3 gamyboje, vadinami demijohn.\n_START_SECTION_\nNaudojimas laboratorijose\n_START_PARAGRAPH_\n\xc5\xa0iuolaikin\xc4\x97se laboratorijose paprastai naudojami plastikiniai didbuteliai, nors daug kur iki \xc5\xa1iol tebenaudojami stikliniai didbuteliai, pagaminti i\xc5\xa1 nedu\xc5\xbeaus ir r\xc5\xabg\xc5\xa1tims bei halogenidams atsparaus stiklo._NEWLINE_Laboratoriniuose didbuteliuose paprastai laiko tirpiklius ar dejonizuot\xc4\x85 vanden\xc4\xaf. Tokie didbuteliai da\xc5\xbenai turi \xc4\x8diaupelius turiniui pilstyti. Laboratorijose \xc4\xaf didbutelius da\xc5\xbenai pila atliekinius tirpiklius ir kitas chemines atliekas.'